Անցյալ տարի հուլիսին Երեւանի քաղաքապետարանը ձեռնամուխ եղավ տարիներ շարունակ ձգձգված Ֆիրդուսու շուկայի ապամոնտաժման եւ տարածքի կառուցապատման ծրագրի իրականացմանը։ Հիշեցնենք, որ «Գլենդել հիլզի» սնանկացումից հետո այս նախագիծը սառեցվել էր, բնակիչների փոխհատուցումների գործընթացը՝ դադարեցվել։ Պետությունը նոր ներդրող էր փնտրում, որը գտնելը մեզանում հեշտ չէ։ Անցյալ տարվա ամռանը կարծես թե գտնվել էր ներդրողը, ուստի սկսեցին հապճեպ ազատել տարածքը՝ փակելով շուկան։ Նշենք, որ այստեղ մարդիկ ե՛ւ ապրում են, ե՛ւ մինչեւ 2017-ի հուլիսը ակտիվ առեւտուր էին իրականացնում։ Երբ Կենտրոն թաղապետարանն ու քաղաքապետարանը քանդող տեխնիկա մտցրեցին տարածք, մեծ աղմուկ բարձրացավ, մարդիկ պայքարում էին մի օր էլ շուկայի կյանքը երկարացնելու համար՝ մտավախություն ունենալով, որ այլ շուկաներ տեղափոխվելը ֆինանսապես ձեռնտու չի լինի իրենց։ Տաղավարները քանդվեցին, տրակտորով ինչ-որ ջրագիծ փորեցին, որը հիմա նորից լցվել է, առեւտրականներին տեղահան արեցին, ու գործը կանգնեց։ Հուլիսից մինչ օրս այստեղ որեւէ աշխատանք չի տարվել, շուկան դատարկ է, միայն մեկ-երկու տաղավար է կիսատ-պռատ գործում, մարդիկ էլ սպասողական վիճակում են, չգիտեն, թե գլխներին ինչ է գալու։